Міхась Кудзейка: Рэфлексіўныя нататкі да трэцяга модуля “Актыўная і падсумоўваючая ацэнка. Праца з бацькамі.”
(2013-14 навучальны год)
Пройдзены трэці модуль “Актыўная і падсумоўваючая ацэнка. Праца з бацькамі” і з’явілася магчымасць падвесці вынікі сумеснай працы.

Прытрымліваючыся стратэгіі АА,  у далучэнні вучня да навучальнага працэсу неабходна звярнуць увагу на такі важны элемент гэтай тэхналогіі, як ацэньванне, якое з’яўляецца адным з ключавых у працэсе навучання, бо ўтрымлівае зваротную інфармацыю аб яго выніках. 
Асобасна-арыентаваная філасофія тэхналогіі АА прадугледжвае фарміраванне ўсвядомленнай актыўнай пазіцыі вучня на аснове фарміравання адэкватнай ацэнкі сваіх ведаў, магчымасцяў і здольнасцяў. У якасці метадычнага інструментарыя, яна прапануе паралельна выкарыстоўваць “актыўную” і “падсумоўваючую” ацэнкі,  якія з’яўляюцца часткай сістэмы і цесна звязаны з іншымі элементамі тэхналогіі. Для таго каб вучань змог сам (альбо іншыя ўдзельнікі працэсу навучання) адэкватна ацаніць працэс і вынік вучэбнай дзейнасці, ён павінен: на аснове данесенай настаўнікам мэты ўрока выпрацаваць асабістую мэту; ажыццявіць дзейнасць на аснове сумесна выпрацаваных крытэрыяў; валодаць інфармацыяй аб абранай у класе стратэгіі ацэньвання і разумець яе значэнне ў асабістым працэсе навучання. 
Усвядомленасць і асэнсаванасць ацэначнай дзейнасці з’яўляецца важным момантам у далучэнні вучня да навучальнага працэсу. Пры першым знаёмстве вучняў з новай сістэмай навучання неабходна растлумачыць асноўныя паняцці “актыўная ацэнка”, “падсумоўваючая ацэнка”, “адзнака” і разам выпрацаваць сістэму ацэньвання. 
Лепш пачаць з вызначэння паняцця аб знаёмым спосабе ацэнкі ведаў – адзнацы. Вельмі даступнае азначэнне гэтага паняцця прапанавала Данута Стэрна: “Ацэнка выражаная балам, дае вучню толькі інфармацыю пра тое, наколькі яго работа блізкая або далекая ад ідэальнай”. Часцей за ўсё адзнака выстаўляецца суб’ектыўна, з улікам патрабаванняў нарматыўнай дакументацыі і асабістай пазіцыі настаўніка, заснаванай на яго адносінах да вучня. Адзнака можа быць элементам пакарання і заахвочвання, безнадзейнасці і ганарлівасці, але яна так і не зможа быць для многіх вучняў (слабых і няўпэўненых) элементам надзеі і веры, аптымізму і ўдасканалення. Вучань, атрымаўшы адзнаку, незалежна ад асабістых адносін да яе выстаўлення, можа толькі фіксаваць яе наяўнасць і не мець магчымасці яе палепшыць. Гэта сведчыць аб тым, што пры выстаўленні адзнакі, яна ужо з’яўляецца выніковай ці падсумоўваючай. Пра “аднабокасць” адзнакі, як падсумоўваючай, разважае Алена Радзевіч:“Безумоўна, без адзнак мы не можам абысціся, бо інакш вучні не будуць ведаць ступень авалодання тымі ці іншымі ведамі і ўменнямі. Падсумоўваючая ацэнка заклікана зафіксаваць узровень дасягненняў вучня па выніках засваення канкрэтнай тэмы. Дадзены спосаб ацэньвання прадугледжвае параўнанне аднаго вучня з другім, шляхам суаднясення кожнай працы з эталонам”.
У тэхналогіі АА паняцце “адзнака” разглядаецца як падсумоўваючая ацэнка (адзнака) і выстаўляецца настаўнікам пасля выкананай вучнем работы, альбо ў выніку працы вучня са зваротнай інфармацыяй, якую прапанаваў настаўнік для паляпшэння ведаў. Так ці інакш, падсумоўваючая ацэнка выяўляецца ў выглядзе бала і вызначае ўзровень ведаў вучня па дадзенай тэме. 
У адрозненні ад адзнакі, актыўная ацэнка – гэта інтэрактыўны спосаб ацэньвання дзейнасці і вынікаў працы вучняў. Данута Стэрна, калега з Польшчы, прапанавала сваё бачанне гэтага працэсу: “Актыўная ацэнка засноўваецца на зваротнай сувязі, якая паказвае на тое, што вучань зрабіў добра, а таксама на тое, што ён павінен зрабіць па-іншаму. Актыўная ацэнка таксама змяшчае парады: як вучань павінен палепшыць работу і як яму трэба вучыцца далей”. Параўноўвае і паглыбляе ўяўленні аб актыўнай ацэнцы меркаванне Паўленка Ганны, настаўніцы англійскай мовы з г. Гарадка Віцебскай вобласці: “Адзнака - гэта вынік працы або нейкага адрэзка працы. Згодна з тым, што канкурэнцыя, параўнанне аднаго вучня з другім далёка не заўсёды з'яўляюцца стымулам да актыўнай вучэбнай дзейнасці, можа ствараць напружанасць ва ўзаемаадносінах паміж навучэнцамі і настаўнікам. Актыўная ацэнка - гэта арыенцір у рабоце, як для настаўніка, так і для вучняў; гэта дапамога, шанец, спроба паўплываць на вынік, палепшыць яго пры жаданні. Актыўная ацэнка, пры пэўных намаганнях навучэнца, яго бацькоў і настаўніка, можа вывесці «навучальныя адносіны» на іншы ўзровень – даверу, веры ў лепшы вынік, а значыць, і яго дасягненне. Тое, што атрымалася і чаму навучыліся - сумесная перамога, якая прыносіць радасць, задавальненне і матывуе да новых здзяйсненняў”. 
Не менш цікавае ўражанне ад выкарыстання актыўнай ацэнкі на практыцы Андрэя Кузьміна, настаўніка гісторыі з г.Крычава: “Актыўная ацэнка наладжвае зваротную сувязь паміж настаўнікам і вучнем, служыць, свайго роду, указальнікам на шляху да ведаў (што няправільна і як зрабіць больш правільна…).  Для ўсведамлення такіх выдатных, па сваёй сутнасці, ісцін не трэба нават быць педагогам - яны занадта значныя і, у той жа час, відавочныя. Усё гэта так! І я ад усяго сэрца падтрымліваю і прымаю перавагі актыўнай ацэнкі”.
Як мы бачым з выказванняў калег, такі падыход да арганізацыі кантрольна-ацэначнай дзейнасці матывуе вучня не да атрымання адзнакі, як выніка працы, а да асэнсавання сваёй дзейнасці, атрымання магчымасці яе палепшыць праз дадатковую працу, да фарміравання адэкватнай самаацэнкі. Гэта дазваляе вучню далучыцца не толькі да працэсу ацэнкі сваей дзейнасці, а і да асэнсаванай карэкцыі сваіх ведаў. Больш яскравую карціну сэнсавага аздаблення паняцця “Актыўная ацэнка” дае М.І. Запрудскі, які прыйшоў да высновы, што “гэтае паняцце вельмі цяжка азначыць, паколькі яно заключае ў сябе шмат сэнсаў: навучальная ацэнка; асмысленне вынікаў дзейнасці; рэфлексія; разважанне над працэсам вучэння; ацэнка, якая паляпшае працэс вучэння і навучання; ацэнка, якая дапамагае вучыцца; самаацэнка і ўзаемаацэнка; аператыўная ацэнка; не толькі бальная, але і вербальная; метад навучання; сродак зваротнай сувязі; ацэнка працэса вучэння і навучання; перманентная ацэнка, якая спалучаная з маніторынгам і інш.”. 
Усе гэтыя сэнсы паняцця праяўляюцца ў прафесійна-арганізаванай сумеснай працы настаўніка і вучняў. Асаблівасць актыўнай ацэнкі ў тым, што ў адрозненні ад традыцыйнай сістэмы, настаўнік не выстаўляе адзнаку пасля выкананай вучнем работы, ён адзначае станоўчыя моманты ў працы вучня, указвае на недахопы, памылкі і прапануе вучню палепшыць веды праз выкананне дадатковых заданняў (па тэме) ці арыентуе да крыніц ведаў, якімі патрэбна яму авалодаць, каб быць паспяховым. Такі дыялог паміж настаўнікам і вучнем можа адбывацца ў вуснай форме, ці ў пісьмовай, у выглядзе каментараў да выкананай працы. Арганізуючы такім чынам ацэначную дзейнасць, настаўнік не бярэ на сябе адказнасць за ўзровень ведаў вучня, а далучае вучня да адказнасці, дазваляючы яму зрабіць асэнсаваны выбар на карысць свайго асабістага развіцця. Згадзіўшыся, вучань выконвае серыю прапанаваных настаўнікам заданняў, кампенсуючы недахоп ведаў. Вынікам сумеснай працы можа стаць іншая самастойная, альбо кантрольная работа з падсумоўваючай адзнакай большай годнасці. Але, калі вучань супраць зваротнай сувязі і патрабуе паставіць яму тую адзнаку якую ён атрымаў, то гэта яго выбар і настаўнік павінен яго прыняць. 
Актыўная ацэнка не з’яўляецца панацэяй ад дрэнных адзнак і ведаў, гэта толькі шанец, магчымасць, якую вучань можа рэалізаваць альбо не, у сваей вучэбнай дзейнасці. Алена Радзевіч, метадыст АПА, разважаючы над гэтай праблемай, прыйшла да цікавай высновы: “Асноўны лозунг сучаснай педагогікі – любы вучань можа вучыцца. Таму задача сучаснага педагога – навучыцца бачыць патрэбы кожнага вучня і даць шанец быць паспяховым! Актыўная ацэнка якраз і накіравана на зваротную сувязь, якая ўказвае на станоўчыя моманты ў працы вучня, выяўляе тыя недахопы, якія ёсць адносна НаШтоБуЗУ і, самае галоўнае, – паказвае, як вучню палепшыць сваю работу. Наогул, АА не павінна атаясамлівацца з адсутнасцю дрэнных адзнак. У кожным класе ёсць гультаяватыя, цяжкія на пад’ём дзеці, якія проста не захочуць паляпшаць свае вынікі. Але калі настаўнік арганізуе навучальны працэс, пры якім дзеці разумеюць мэты, НаШтоБуЗУ, выразна вызначаны чаканні настаўніка адносна паводзін, дэманстрацыі ведаў і ацэньвання вучняў (Актыўная альбо Падсумоўваючая ацэнка), думаю, будуць, як добрыя, так і дрэнныя адзнакі. Мы вучым дзяцей быць адказнымі за сваё навучанне, таму, калі есць падстава, то вучань атрымае як добрую, так і дрэнную адзнаку”.
Далучэнне вучняў да тэхналогіі АА павінна ажыцяўляцца на дэмакратычнай аснове. Асэнсаванне паняццяў і самой ідэі актыўнай ацэнкі дае магчымасць вучням выбраць асабістую стратэгію навучання і ацэньвання. Калі пункты гледжання на праблему ацэньвання атрымаліся рознымі, настаўнік ажыццяўляе індывідуальны падыход да ацэнкі ведаў кожнага вучня. Сама магчымасць выбару спосаба ацэньвання дазваляе вучням задумацца, прааналізаваць становішча асабістай вучэбнай дзейнасці і прыйсці да адпаведнай высновы:  Вольга І. («слабы» матэматык ) Усміхнуўшыся: «Класна ... А то адразу «нахапалі» дрэнных адзнак, далей не хочацца старацца...»
Аляксандра Я. (алімпіядніца): «Выстаўляйце лепш усе адзнакі ... Трэба ведаць, наколькі добрыя веды ... І мама патрабуе добрых адзнак»
Кірыл, 6 клас. “ Я хацеў бы, каб у нашай школе зусім не ставілі адзнак. Я не люблю атрымліваць двойкі”.
Вельмі часта выбраныя стратэгіі супадаюць амаль ва ўсіх вучняў класа і настаўнік, прытрымліваючыся іх пункту гледжання, арганізуе агульны адукацыйны працэс на аснове абранай стратэгіі ацэньвання. Але гэта не значыць, што настаўнік павінен выкарыстоўваць актыўную ацэнку з усімі вучнямі класа. Звычайна з класа выбіраюцца тыя вучні, якім гэта неабходна. “Мы разам з вучнямі часта вырашаем, калі будзе выстаўлена адзнака, а калі выкарыстана актыўная ацэнка. Спачатку ідзе актыўная ацэнка. Пасля раздачы вучнёўскіх работ пытаюся, хто задаволены свімі ведамі і жадае, каб яму паставілі адзнаку, альбо выстаўляю толькі добрыя адзнакі. Пасля напісання пісьмовай работы прашу вучняў ацаніць сябе на падставе акрэсленых крытэрыяў або ацаніць аднакласніка і даць каментар да яго работы. Да работы даю свой каментар і дадаю , што калі вы звернеце ўвагу на мае прапановы і выканаеце работу так, як сказана ў каментары, то зможаце выканаць усё правільна і павысіць свой бал” (Лілія Аўсіевіч, настаўнік беларускай мовы).
Калегі, якія выкарыстоўваюць актыўную ацэнку заўважылі, што стратэгія ацэньвання дапамагае вучыцца слабым альбо няўпэўненым у сваіх ведах вучням. “Цалкам ад адзнак адмаўляцца не будзем, бо трэба бачыць вынікі навучання. Але для тых, каму матэматыка даецца з цяжкасцю, і хто на кантрольнай працы не зможа атрымаць высокіх балаў, трэба паспрабаваць працэс навучання зрабіць больш камфортным” (Вера Зубкова, г.Магілеў). 
У працэсе выбару стратэгіі пажадана звяртаць ўвагу вучняў на від працы, ацэнка якой будзе грунтавацца на актыўнай ацэнцы. “Мы дамовіліся каментаваць вынікі прамежкавага кантролю і пры жаданні ацэньваць яго ў журнал. Дамовіліся не ўсе адзнакі за пісьмовыя працы адразу ж выстаўляць. Вынікі выхаднога кантролю з каментарамі і пажаданнямі вучні атрымліваюць у канцы ўрока з магчымасцю дапрацоўкі дома . Хлопцы пагадзіліся , што прамежкавыя самастойныя работы - гэта накшталт трэніровачных забегаў спартсменаў , за якія не даюць медалёў , але і не адхіляюць ад спаборніцтваў. Але яны паказваюць, у якой форме спартсмен "падыходзіць" да чарговага "чэмпіянату" ... якія элементы прграммы трэба яшчэ дапрацаваць (Вера Зубкова, г.Магілеў).
Тэхналогія АА прадугледжвае тры варыянты стратэгіі ацэньвання: 
● толькі актыўная ацэнка; 
● толькі падсумоўваючая ацэнка; 
● абедзьве ацэнкі адначасова. 
Зразумела, што дзейнасць настаўніка рэгламентуецца нарматыўнай дакументацыяй, якая не прадугледжвае адмовы ад выстаўлення адзнак (толькі ў 1 і 2 класах), і таму настаўнік не можа раптам адмовіцца ад іх. Больш за тое, існуюць патрабаванні да накапляемасці адзнак. Вырашэнне праблемы выкарыстання актыўнай ацэнкі і падсумоўваючай ляжыць у абранай стратэгіі ацэначнай дзейнасці. Магчыма, існуе неабходнасць:
● дыферынцыраваць віды работ, якія будуць ацэньвацца на аснове актыўнай ацэнкі і тыя якія будуць ацэньвацца толькі падсумоўваючай ацэнкай; 
● адкласці выстаўленне адзнак і прапанаваць вучням выбар віду адзнакі;
● паведаміць вучням, чые работы будуць ацэнены балам, а чые на аснове актыўнай ацэнкі;
● арганізаваць самаацэнку і ўзаемаацэнку работ на аснове актыўнай ацэнкі. 

Актыўная ацэнка: актыўныя дзеці – актыўныя бацькі

Зразумела,  што адаптацыя вучняў да тэхналогіі актыўнай ацэнкі будзе больш спрыяльнай, калі саюзнікамі ў гэтай добрай, але цяжкай справе будуць бацькі. Традыцыйна склалася, што бацькі вызначаюць паспяховасць навучання сваіх дзяцей па колькасці атрыманых балаў. Іх не турбуе наяўнасць ведаў, змест навучальнага працэсу, бо для іх галоўным з’яўляецца адзнака. “Што ты сёння атрымаў?” – пытаюцца бацькі ў вучняў, якія прыходзяць са школы. Сфарміраваныя дзесяцігоддзямі стэрэатыпы мыслення выступаюць у якасці тормаза ў фарміраванні ўсвядомленнага вучэння. “Бацькі сапраўды пагадзіліся з тым, што добрая адзнака для іх – гэта прыкмета паспяховасці  дзіцяці на першы погляд. Але паспяховы чалавек – гэта той, хто здольны да самаразвіцця, умее адэкватна ацаніць свае магчымасці, паставіць мэты і вызначыць спосаб іх дасягнення, а потым мэтанакіравана імкнуцца да гэтага. Якія ж бацькі будуць супраць гэтага? Але есць адна ўмова: мы ўсе (настаўнік, вучань, бацькі) павінны стаць паплечнікамі” (Ала Лазіцкая, Столін).
Як пераканаць бацькоў і зрабіць іх сваімі партнёрамі?.. Цяжкая гэта справа, “цягнуць за хвост бегемота з балота…”, але вельмі неабходная і карысная. Зрабіць гэта магчыма толькі на аснове ўзаемаразумення. А гэта значыць, што настаўніку патрэбна пераканаць бацькоў у эфектыўнсці абранай формы навучання. І не толькі пераканаць, а і зацікавіць. Для гэтага неабходна не проста выказаць свій пункт гледжання на праблему навучання, але і данесці змест тэхналогіі, пастарацца зацікавіць магчымымі вынікамі паспяховай дзейнасці. Бацькам будзе вельмі карысна і цікава пачуць, даведацца і па магчымасці разабрацца:
● для чаго настаўнік прапаноўвае вучням мэты на іх мове;
● што такое НАШТОБУЗУ, навошта яно патрэбна на ўроку і як з ім можна працаваць дома;
● якую карысць можа даць правільна пабудаваная зваротная сувязь і якую ролю яна адыгрывае ў паспяховай дзейнасці вучня;
● чым адрозніваецца адзнака ад актыўнай ацэнкі;
● якую стратэгію ацэньвання абралі вучні класа і як гэта дзейнічае;
● чым могуць дапамагчы бацькі і што ім для гэтага трэба рабіць. 

Але, пагадзіцеся, для таго каб гэта зрабіць прафесійна, трэба самому (настаўніку) пранікнуцца гэтай справай, дасканала ў ёй разабрацца і мэтанакіравана, паслядоўна ўкараняць у навучальны працэс. “Перш, чым растлумачыць вучням розніцу паміж актыўнай ацэнкай і падсумоўваючай, сама дасканала разабралася ў гэтым. Спачатку расказала вучням, што азначае актыўная ацэнка. Потым на прыкладзе прамежкавых праверачных работ паказала розніцу паміж актыўнай і падсумоўваючай ацэнкамі. Вучням спадабалася, што пісала каментары да іх работ, асабліва спасабалася тое, што яны мелі магчымасць папрацаваць яшчэ над тэмай на дадатковых занятках.
На бацькоўскім сходзе вельмі падрабязна пазнаёміла бацькоў з новай практыкай навучання. Паказала работы іх дзяцей з актыўнай ацэнкай і з падсумоваючай ацэнкай. Бацькі самі ўбачылі розніцу і згадзіліся з тым, што лепш мець грунтоўныя веды, чым добрую азнаку, якая не заўсёды бывае аб’ектыўнай. Таксама на апошнім уроку на гэтым тыдні вучні напісалі, чаму яны навучыліся на ўроках мовы за тыдзень. Я іх запісы раздала бацькам. Такая зваротная сувязь іх зацікавіла. На жаль, бацькі не вельмі актыўныя на сходах і больш маўчаць, але згадзіліся супарацоўнічаць і вырашылі, што ў канцы навучальнага года разам абмяркуем вынікі працы па актыўнай ацэнцы. (Вольга Слаута, настаўнік беларускай мовы) 

Спосабаў інфармавання бацькоў існуе шмат: пісьмы, лістоўкі, буклеты, стэндавая інфармацыя, тэлефонныя размовы, індывідуальныя кансультацыі, інфармаванне праз дзяцей, інтэрнэт-рассылка, бацькоўскі сход, адкрытыя ўрокі і інш. Усе прапанаваныя спосабы інфармавання бацькоў могуць выкарыстоўвацца паасобку ці разам, але, па меркаваннях настаўнікаў, якія працуюць па тэхналогіі АА, лепшым з іх з’яўляецца бацькоўскі сход. Толькі канструктыўны дыялог можа данесці да кожнага прысутнага ідэю тэхналогіі, атрымаць адказы на сумневы і непаразуменні, паслухаць меркаванні і выказаць свій пункт гледжання, пераканацца альбо задумацца. 
Формы, метады і прыёмы данясення інфармацыі да бацькоў на бацькоўскім сходзе могуць быць розныя: ад гутаркі, дзелавой гульні да педагагічнага даследавання праблемы. Вось, як прыклад, настаўніца з Магілёўскай гімназіі Вольга Зубкова перад бацькоўскім сходам правяла анкетаванне, даследаваўшы праблему адносінаў бацькоў да новых зменаў і падрыхтаваўшы іх, тым самым, да канструктыўнай размовы. Прапанаваная анкета складалася з двух частак. У першай частцы былі пытанні, на якія патрэбна было бацькам даць адказ. У другой – настаўніца прапанавала вучням пісьмовую працу па тэме «Квадратныя карані». 
“Неабходна было запісаць асноўныя формулы па тэме (за некалькі ўрокаў) і рашыць шэраг прыкладаў. Я праверыла правільнасць выканання работ ( плюс - мінус ) і разам з каментарамі перадала бацькам праз дзяцей .
1 . Ці лічыце Вы , што больш частае выстаўленне адзнак Вашаму дзіцяці паляпшае яго веды?
2 . Ці заўсёды адзнака Вашага дзіцяці паказвае колькасць працы , выдаткаванага ім на вывучэнне тэмы ? Ці гэта хутчэй за параўнанне ведаў дзіцяці з ідэальнымі па прадмеце ?
3 . Ці трэба цалкам адмовіцца ад выстаўлення адзнак ?
4 . Хацелі б Вы атрымліваць нялічбавыя каментар (аналіз) працы Вашага дзіцяці па матэматыцы?

Вось што стала вынікам гэтага даследвання: 
На пытанне № 1, № 2 (першая частка) і № 3 адказалі «не» большасць бацькоў. Пытанні № 2 (другая частка) і № 4 часцей - «так». Мама вельмі кемлівага, але настолькі ж лянівага вучня, на прапанову цалкам адмовіцца ад выстаўлення адзнак напісала «Гэта фантастыка! – Але - ТАК!!!» Пажадала ўдачы ў творчасці)))”

Праца з бацькамі лічыцца самым складаным элементам у тэхналогіі АА. Арганізоўваючы гэты працэс, трэба быць рэалістам і разумець, што складзеныя дзесяцігоддзямі стэрэатыпы, звязаныя з адзнакай, за адну класную гадзіну перамяніць немагчыма. На першых этапах далучэння бацькоў да адукацыйнага працэсу адбываецца толькі пашырэнне ўяўленняў аб магчымасцях вучэбнага працэсу ў выхаванні іх дзяцей і актуалізацыі бацькоўскай ролі ў яго эффектыўнасці. Працэс далучэння даволі складаны і доўгі, які ажыццяўляецца на працягу ўсяго навучання дзіцяці ў школе. Па меркаваннях Ганны Паўленка, настаўніцы замежнай мовы, эфектыўнасць яго, ў далейшым, будзе ў многім залежыць ад настаўніка, ад яго мэтанакіраванай дзейнасці: “дэталёвых аналізаў работ дзіцяці; акцэнтаў на супрацоўніцтва; узаемадапамогі, а не крытыкі і ўзаемных абвінавачванняў; арыентацыі на давер, ўзаемадзеяння; заахвочвання іх прадуктыўнай ацэнкай дзейнасці іх дзіцяці, а не на адзнакай.”. Да такой жа высновы прыйшоў і Андрэй Лянчэўскі, настаўнік гісторыі з Асіповічаў, ахарактарызаваўшы працу з бацькамі “…як працу на перспектыву, разлічаную на больш працяглы перыяд. Застаецца толькі працаваць і даказваць, што ўсе мы (вучні, настаўнікі, бацькі) рухаемся ў правільным кірунку”.

Як паказвае жыццё, накірунак, прапанаваны АА, дазваляе настаўнікам, арганізаваць спрыяльнае навучальнае асяроддзе, дзе ў вучняў ёсць магчымасць рэалізаваць свае асабістыя здольнасці, а бацькам – быць упэўненымі ў якасці адукацыі сваіх дзяцей. 
Асноўнымі праблемамі гэтага модуля сталі: час, якога ўсім не хапае і адсутнасць магчымасці пагаварыць з бацькамі.

Паважаныя ўдзельнікі навучальнага курсу,  вамі зроблены вялікі крок у будучае! Упэўнены, ніхто з вас не сумняваецца ў праваце той справы, якой зараз займаецца, а гэта значыць што памылкі выправяцца, дробязі высветляцца і ў працэсе плённай працы набудзецца цудоўны вопыт. Вопыт, які дапаможа вам вашу працу зрабіць эфектыўнай і карыснай, а для дзяцей цікавай і зразумелай.
